blomsterfluer
Store norske leksikon,Biologi,Dyreriket,Leddyr,Insekter,Tovinger,Blomsterfluer
Blomsterfluer er familie av insekter i orden tovinger. Det er omtrent 4000 kjente arter i verden, og av disse finnes omtrent 280 i Norge. Artene er gode flygere som ofte sees stående stille i luften for deretter raskt å forsvinne.
Beskrivelse Mange av artene kjennetegnes ved sin vepsefargede bakkropp med svarte og gule tverrstriper i varierende mønstre. Andre likner mye på humler eller bier (se mimikry). Noen arter er ensfarget svarte. Et sikkert kjennetegn er vingenes mørkfargede, men ikke fortykkede, falske ribbe, vena spuria, som strekker seg på midten i vingens lengderetning. Levevis Noen arter trekker regelmessig sørover på ettersommeren, blant annet gjennom fjellpass i Alpene hvor millioner av individer kan passere på kort tid. Blomsterfluene foretrekker varme, solfylte steder. De sees ofte på skjermplanter eller kurvplanter hvor de som biene fortærer nektar og pollen. De er gode pollinatorer (se pollinering), blant annet på epletrær, hvor de er like viktige bestøvere som bier. Få andre insektfamilier har større variasjon i larvenes levevis enn blomsterfluene. Her finnes planteetere som urtefluer, vedborere i levende eller døde trær og arter som lever i kumøkk. Noen lever av råtnende plantedeler eller tresaft, mens andre er åtseletere. Det er også noen som er predatorer i humle-, bi- eller vepsebol slik som humleblomsterfluer og noen er akvatiske.De såkalte «rottehalene», som er larver av dronefluer, lever i sterkt forurenset gjødselvann.De fleste artene er imidlertid effektive predatorer på bladlus og derfor viktige nyttedyr. Meget få arter er skadedyr, og da i beskjedent omfang, for eksempel narsissflue på løk. Les mer i Store norske leksikon tovinger insekter pollinering